SPRC วิบากกรรม ‘กำไร’
หุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ถูกตั้งความหวังว่า “ปีก่อนแย่แล้ว..ปีนี้น่าจะดีขึ้น” แต่ดูไม่ง่ายซะแล้ว..!! ด้วย “วิบากกรรมกำไร” จะเกิดขึ้นอีกครั้งช่วงไตรมาส 4/62 กับแผนปิดซ่อมบำรุงครั้งใหญ่ นั่นทำให้รายได้และกำไรต้องหดหายท้ายปี อย่างมีนัยสำคัญทีเดียว
18 มี.ค. 2562

สำนักข่าวรัชดา
หุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ถูกตั้งความหวังว่า “ปีก่อนแย่แล้ว..ปีนี้น่าจะดีขึ้น” แต่ดูไม่ง่ายซะแล้ว..!! ด้วย “วิบากกรรมกำไร” จะเกิดขึ้นอีกครั้งช่วงไตรมาส 4/62 กับแผนปิดซ่อมบำรุงครั้งใหญ่ นั่นทำให้รายได้และกำไรต้องหดหายท้ายปี อย่างมีนัยสำคัญทีเดียว
ปลายเดือน ก.พ.ที่ผ่านมา SPRC แจ้งว่าจะมีการปิดซ่อมบำรุงโรงกลั่นครั้งใหญ่ช่วงเดือน พ.ย.-ธ.ค.62 เพื่อปรับปรุงประสิทธิภาพ เพิ่มกำลังผลิตหน่วยกลั่นน้ำมันดิบ พร้อมเพิ่มความน่าเชื่อถือตามข้อกำหนดด้านสิ่งแวดล้อม อาชีวอนามัยและความปลอดภัยต่าง ๆ
ด้วยเม็ดเงินลงทุน 256 ล้านดอลลาร์สหรัฐ (ประมาณ 8,000 ล้านบาท)
หลังซ่อมบำรุงเสร็จกำลังผลิตหน่วยกลั่นน้ำมันดิบจะเพิ่มเป็น 175,000 บาร์เรลต่อวัน จากปัจจุบันกำลังผลิตอยู่ที่ 165,000 บาร์เรลต่อวัน โดย SPRC มีเป้าหมายบันทึกรายได้เพิ่มทันที หลังปิดซ่อมบำรุงดังกล่าว
แต่..ปัญหามันอยู่ที่ว่าการปิดซ่อมบำรุงครั้งนี้..กระทบกับงบการเงิน SPRC ปีนี้หรือไม่..อย่างไร.!?
มีการประเมินกันว่าตัวเลขกำไรสุทธิ SPRC ปีนี้ ไม่น่าจะเกิน 4,000 ล้านบาท (เดิมประเมินกันไว้ 5,000-6,000 ล้านบาท) อาจดูดีขึ้นเมื่อเทียบกับปี 2561 ที่มีกำไรสุทธิแค่ 2,263 ล้านบาท แต่นั่นหมายถึงการเสียโอกาสโชว์ตัวเลขสวยหรู จากการเติบโตของกำไรสุทธิจากฐานต่ำดังกล่าว
อีกแรงกดดัน..อยู่ที่ต้นทุนทางการเงิน จากงบลงทุน 8,000 ล้านบาท เพราะนั่นหมายถึงต้นทุนดอกเบี้ยจากการกู้ยืมสถาบันการเงิน..ดูจากกระแสเงินสดและเทียบเท่าสิ้นงวดปี 2561 มีเพียงไม่ถึง 100 ล้านบาท การกู้เงินจากสถาบันการเงินจึงเป็นสิ่งที่หลีกเลี่ยงไม่ได้
เนื่องจาก SPRC ประกาศชัดเจนว่า “จะไม่มีการเพิ่มทุนใด ๆ” จากการลงทุนเพิ่มกำลังการผลิตและปิดซ่อมบำรุงครั้งใหญ่ดังกล่าว..เท่ากับว่าต้องยอมรับภาระดอกเบี้ยจ่ายเพิ่มขึ้นด้วยเช่นกัน
แน่นอนว่า..หลังปิดซ่อมบำรุง..ทำให้กำลังผลิตเพิ่มขึ้น 6% การยืดอายุซ่อมบำรุงจากทุก 5 ปี ไปเป็นทุก 6 ปีและการบริหารจัดการสินค้าคงคลังดีขึ้น.!!
แต่..กว่าจะไปถึงจุดนั้นผู้ถือหุ้น SPRC ต้องยอมรับ “วิบากกรรมกำไร” ที่เกิดขึ้นอีกปี จากปีก่อนที่หลายคนต่างก็พบเจอและเจ็บปวดกันมาแล้ว..!!??
..อิ อิ อิ..